Margrethe Vestager (RV), 2006-04-26:
Som flere ordførere har været inde på, er der egentlig substans i det her lovforslag, fordi man kommer meget tættere på, hvordan fremtidens gymnasier vil være styret, og hvordan deres økonomi vil være funderet.
At vi ikke ved det endeligt er jo, fordi den endelige taxameterfastsættelse ligger ude i fremtiden, og den bliver et finanslovanliggende, men det principielle fastslås med det her forslag.
Det er jo ikke nogen ny taxametermodel for så vidt.
Det er en taxametermodel, som vi kender den, med en økonomi, der er afhængig af antallet af elever, men dog suppleret med et grundtilskud, som er aktivitetsuafhængigt.
Det har været meget afgørende for Det Radikale Venstre at gå efter, at vi får en regionalt finmasket uddannelsesstruktur, sådan at uddannelse er tilgængeligt i alle dele af landet.
Det er vores oplevelse, at elever og studerende er meget forskellige, og derfor er det vigtigt, at uddannelse er tilgængeligt, også uden at man nødvendigvis skal flytte hjemmefra eller have en meget lang og besværlig transporttid i forbindelse med sin ungdomsuddannelse.
Og derfor synes vi, det er meget vigtigt, at man er opmærksom på, at der også kan eksistere uddannelsesinstitutioner uden for de større byområder.
Til det skal nu også lægges, at man, hvis vi ser på forventninger til behovet for bl.a. gymnasiale uddannelser, må formode, at der bliver et øget behov for gymnasiale uddannelser.
Og derfor mener vi ikke, at undervisningsministerens arbejde med det gymnasiale område er fuldbragt, hvis man kan sige det sådan.
Tværtimod har vi den forventning, at ministeren vil være særdeles lydhør over for de borgere, kommuner, regioner, hvad det måtte være, som henvender sig med velfunderede overvejelser for at etablere nye gymnasier eller etablere nye udbud af gymnasier.
Af samme grund som før nævnt er det vigtigt, at der er et gymnasialt udbud i alle dele af landet, at man ikke bare henviser til store, centralt placerede gymnasier, men også sikrer, at der er et udbud andre steder.
Lovforslaget fastsætter jo også bestyrelsessammensætningen; hvad det er for nogle kompetencer, der skal være gældende.
Vi har i forhandlingerne jo bl.a. sammen med Socialdemokraterne diskuteret muligheden for, at regionsrådene kunne være repræsenteret med en fast repræsentant.
Det er af for os helt besynderlige årsager ikke blevet tilfældet, og vi har meget svært ved at forstå regeringens argumentation for, hvorfor det ikke skal være tilfældet.
Vi vil stille spørgsmål i udvalgsbehandlingen om, hvordan man kan give den mulighed, men jo naturligvis være meget opmærksomme på, at det rent faktisk bliver muligt for regionsrådene at løfte den koordinerende opgave, som er tillagt regionsrådene.
Det er ikke vores forventning, at det vil komme dertil.
Det er vores forventning, at vi forhåbentlig med det her lovforslag vil sikre at få en bestyrelse, som er optaget af det, der er institutionernes egentlige grund til at eksistere, nemlig at udbyde god uddannelse af høj kvalitet.
Det Radikale Venstre kan støtte forslaget, og vi håber på et udvalgsarbejde, der også vil give det en bred opbakning, ligesom vi naturligvis gerne indgår i finanslovforhandlinger, der sørger for, at der også er en økonomi til at sørge for, at uddannelsens kvalitet er i orden.